
הכנסת התשע-עשרה
נוסח לא מתוקן

מושב שלישי
<פרוטוקולים מס' 414 ו-415>
מישיבת ועדת הכלכלה
יום שני, ט"ז בכסלו התשע"ה (08 בדצמבר 2014), שעה 13:00
<סדר היום:>
<1. עתיד השידור המסחרי וחשש לאי קיום תחרות בתחום>
<2. בדיקת היתכנות לתיקון התוספת השנייה לחוק הרשות השנייה לטלוויזיה ורדיו, התש"ן-1990, בעניין המחויבויות המוטלות על בעל רישיון לפי התוספת>
נכחו:

<חברי הוועדה:> 
אבישי ברוורמן – היו"ר
קארין אלהרר

שלי יחימוביץ'

דוד צור

מיקי רוזנטל


<מוזמנים:> 
	עו"ד דנה נויפלד
	–
	היועצת המשפטית, משרד התקשורת

	עו"ד ליאת בלום
	–
	הלשכה המשפטית, משרד התקשורת

	יונתן רגב
	–
	סגן הממונה על התקציבים, משרד האוצר

	עופר מרגלית
	–
	רכז תחום תקשורת, אגף התקציבים, משרד האוצר

	עו"ד אלידור בליטנר
	–
	עוזרת ראשית ( ייעוץ וחקיקה), משרד המשפטים

	אוה מדז'יבוז'
	–
	יושבת ראש, מועצת הרשות השנייה לטלוויזיה ולרדיו

	שי באב"ד
	–
	מנכ"ל, הרשות השנייה לטלוויזיה ולרדיו

	עו"ד הילה שמיר
	–
	יועמ"ש, הרשות השנייה לטלוויזיה ולרדיו

	עו"ד יונה זהבי
	–
	הלשכה המשפטית, הרשות השנייה לטלוויזיה ולרדיו

	בר פלד
	–
	מחלקת יחסי ציבור, הרשות השנייה לטלוויזיה ולרדיו

	אופיר ביתן
	–
	עוזר מנכ"ל, הרשות השנייה לטלוויזיה ולרדיו

	מיטל שגב
	–
	דוברת, הרשות השנייה לטלוויזיה ולרדיו

	אביב אזוז
	–
	ממונה כלכלה, המועצה לשידורי כבלים ולשידורי לוויין

	פרופ' דיויד גילה
	–
	הממונה, רשות ההגבלים העסקיים

	טל פניני
	–
	סגנית ראש המחלקה הכלכלית, רשות ההגבלים העסקיים

	עו"ד נועה צבי אוליבר
	–
	עוזרת בכירה לממונה, רשות ההגבלים העסקיים

	עו"ד שני רפפורט
	–
	רשות ההגבלים העסקיים

	יפעת בס
	–
	כלכלנית, רשות ההגבלים העסקיים

	מארק שון
	–
	דובר, רשות ההגבלים העסקיים

	ליאור קרול
	–
	כלכלן, רשות ההגבלים העסקיים

	מיכל פליישר
	–
	סמנכ"לית רגולציה, חברת הוט

	מיכל רפאלי כדורי
	–
	סמנכ"לית רגולציה, חברת יס

	טלי גורן
	–
	סמנכ"ל תקשורת ורגולציה, שידורי קשת

	עו"ד שרית הכט
	–
	יועצת משפטית, שידורי קשת

	עו"ד אלעד מלכה
	–
	מנהל רגולציה, שידורי קשת

	חיים אזולאי
	–
	יועץ, שידורי קשת

	שאול מגנזי
	–
	משנה למנכ"ל, שידורי רשת

	עו"ד אילאיל לבנת
	–
	יועצת משפטית, שידורי רשת

	שרית ארדיטי
	–
	מחלקת דוברות, שידורי רשת

	יוסי ורשבסקי
	–
	מנכ"ל, ישראל 10

	יואב הלדמן
	–
	סמנכ"ל כספים ומשנה למנכ"ל, ישראל 10

	דוד ועקנין
	–
	סמנכ"ל שיווק, ישראל 10

	עו"ד דבורה קמחי
	–
	סמנכ"ל רגולציה, ישראל 10

	מתן חודורוב
	–
	כתב ויו"ר ועד העובדים, ישראל 10

	דוד אוחיון
	–
	מנהל משאבי אנוש, ישראל 10

	לירן דרור
	–
	מחלקת תוכניות, ישראל 10

	איילת בן חיים גת
	–
	יועצת משפטית, חדשות 10, ישראל 10

	עמיחי ליבנה
	–
	מפיק היום שהיה, חדשות 10, ישראל 10

	שי שפיגלמן
	–
	מפיק שטח ראשי, חדשות 10, ישראל 10

	הדס קפלנסקי
	–
	מפיקת חדשות, חדשות 10, ישראל 10

	נוגה ניר נאמן
	–
	כתבת צרכנות, ישראל 10

	גלי גבאי
	–
	יועצת אסטרטגית לוועד העובדים, חדשות 10, ישראל 10

	אלדד קובלנץ
	–
	מנכ"ל, הטלוויזיה החינוכית הישראלית, משרד החינוך

	אביגדור דנן
	–
	יועץ משפטי, הטלוויזיה החינוכית הישראלית, משרד החינוך

	אורי שלוש
	–
	משנה למנכ"ל, חברת החדשות של ערוץ 2

	ד"ר ישגב נקדימון
	–
	עו"ד, יועץ משפטי, חברת החדשות של ערוץ 2

	תיקי וידס
	–
	מנהלת תוכניות, ערוץ הידברות – 97, ערוצים שמשדרים בכבלים ובלוויין

	דבורה פרקש
	–
	מנהלת פיתוח תוכן, ערוץ הידברות – 97, ערוצים שמשדרים בכבלים ובלוויין

	עו"ד אמיר רוזנברג
	–
	איגוד המפיקים לקולנוע וטלוויזיה, ארגוני יוצרים ומבצעים

	לוי זיני
	–
	חבר הנהלה, פורום יוצרים דוקומנטריים, ארגוני יוצרים ומבצעים

	אסף אמיר
	–
	יושב ראש, איגוד המפיקים, ארגוני יוצרים ומבצעים

	נגה בריינס
	–
	מנכ"ל, איגוד העורכים, ארגוני יוצרים ומבצעים

	יריב הורוביץ
	–
	יושב ראש, איגוד הבמאים, ארגוני יוצרים ומבצעים

	יאיר טרצ'יצקי
	–
	יושב ראש, ארגון העיתונאים, ארגוני יוצרים ומבצעים

	עמית ליאור
	–
	יושב ראש, איגוד התסריטאים לקולנוע וטלוויזיה, ארגוני יוצרים ומבצעים

	יונתן שקדי
	–
	חבר תל"י (חברת התמלוגים), ואיגוד התסריטאים לקולנוע ולטלוויזיה, ארגוני יוצרים ומבצעים

	ליאור תמאם
	–
	מנכ"ל ואחראי יצירה מקורית, איגוד התסריטאים לקולנוע וטלוויזיה, ארגוני יוצרים ומבצעים

	אופירה לובניצקי
	–
	מנכל"ית, תל"י (חברת התמלוגים), ארגוני יוצרים ומבצעים

	ירמיהו קדושי
	–
	מפיק ויוצר, הפקות המזרח, ארגוני יוצרים ומבצעים

	אורי רשטיק
	–
	מנכ"ל, שח"ם ​– איגוד שחקני המסך, ארגוני יוצרים ומבצעים

	דנה יונגר
	–
	אחראית רגולציה ודוברת, שח"ם – איגוד שחקני המסך, ארגוני יוצרים ומבצעים

	נתנאל גולדפינגר
	–
	מנכ"ל, האגודה לזכות הציבור לדעת

	חני לוז
	–
	יו"ר, מרכז תדמי"ת לתגבור הדמוקרטיה במדיה הישראלית

	דן גפן
	–
	מפקח, פורום נתן

	מיכל גרוס
	–
	ראש מחלקת חוזים ומכרזים ויו"ר ועד עובדי הרשות, ועד עובדי הרשות השנייה לטלוויזיה ולרדיו

	רן מלמד
	–
	סמנכ"ל, עמותת ידיד

	רון ליברמן
	–
	לוביסט, יס

	משה ביבי
	–
	לוביסט (גורן עמיר), הוט

	יגאל אכטנברג
	–
	לוביסט (גורן עמיר), ערוץ 10

	ליאור פרי
	–
	לוביסט (גורן עמיר), איגוד המפיקים

	עידית שבתאי-סידיס
	–
	לוביסטית (פוליסי), קשת

	ארז גילהר
	–
	לוביסט (פוליסי), קשת

	אורלי בן שמאי
	–
	יועצת רגולציה, רשת

	ליאור רותם
	–
	דובר ועדת הכלכלה


<ייעוץ משפטי: >
אתי בנדלר
אביטל סומפולינסקי

יעל לדרמן (מתמחה)
<מנהלת הוועדה:>
לאה ורון
<רישום פרלמנטרי:>
אירית שלהבת
<עתיד השידור המסחרי וחשש לאי קיום תחרות בתחום>
<בדיקת היתכנות לתיקון התוספת השנייה לחוק הרשות השנייה לטלוויזיה ורדיו, התש"ן-1990, בעניין המחויבויות המוטלות על בעל רישיון לפי התוספת>
<היו"ר אבישי ברוורמן:>
חברי חברי הכנסת, חבר הכנסת צור, חברת הכנסת קארין אלהרר שהיא כרגע באופוזיציה. אני שמח שבנוסף למנהלת הוועדה לאה ורון, לסגנית היועץ המשפטי לכנסת עו"ד אתי בנדלר ולעו"ד סומפולינסקי, פרופ' דיויד גילה, הממונה על ההגבלים העסקיים, נמצא כאן. חשוב מאוד שאתה נמצא כאן. אני מברך את כל הנציגים של כל הגופים המכובדים. אני רואה פה את שי באב"ד, מנכ"ל הרשות השנייה לטלוויזיה ורדיו, את כבוד היושבת-ראש של הרשות השנייה לטלוויזיה ורדיו שיושבת על-ידו, את מכובדי כולם. יש פה כל-כך הרבה מכובדים שבאמת לא אזכיר את שמותיהם.

היום נדון בשני נושאים: עתיד השידור המסחרי וחשש לאי קיום תחרות בתחום, ובדיקת היתכנות לתיקון התוספת השנייה לחוק הרשות השנייה לטלוויזיה ורדיו, התש"ן-1990, בעניין המחויבויות המוטלות על בעל רישיון לפי התוספת. 
בפתיחה רק אומר, אף אחד מאתנו לא תכנן שהישיבות האלה יהיו כך. עבד איתי שר תקשורת בשם גלעד ארדן והכין תוכנית פעולה. עבדו פה הרבה מאוד וזה הונח. שר התקשורת הנוכחי, ראש הממשלה, החליט לא להניח את זה. הוא למד את הנושא. ולכן הגענו לנקודה שבה היום נצטרך לקבל מספר החלטות, לא בצורה המקפת הכוללת שתכנן שר התקשורת היוצא בהצעת החוק, אלא בצורה חלקית מכיוון שכפי שראיתם הכנסת תפוזר אחר הצהרים והכנסת החדשה, לאחר הבחירות ב-17 במרץ, אני מניח תתכנס במאי, אחרי חג הפסח, ולכן כנראה נצטרך לדון היום בקבלת החלטות מסוימת, לא מושלמת.

לגבי הפרוטוקול, אני רואה שנמצאים פה נציגי כל הערוצים. לכל אחד מהם יהיה מקום סביב השולחן – ערוץ 10, ערוץ 2, המפיקים, ערוץ 1, "יס" ו"הוט", "רשת" ו"קשת", כולם מיוצגים. 

השידור המסחרי בארץ נמצא במצוקה קשה. הזכיינים צריכים להתמודד עם מודל הכנסות, שכולנו יודעים, הולך ומשתנה. הכנסות מפרסום היו הבסיס להכנסה של השידור המסחרי עוד מתחילתו בשנות החמישים בארצות-הברית. הכנסות אלו נפגעו קשות עקב התחרות העזה מהאינטרנט. הפלח מעוגת תקציבי הפרסום, מה שהיה בעבר מגיע לטלוויזיה המסחרית, הולך ונפגע לטובת הפרסום במדיה החדשות. 

כיום יש בארץ שני ערוצים מסחריים – ערוץ 2 וערוץ 10, ערוץ ציבורי אחד וכן ערוצי כבלים ולוויין. כל אלו מתחרים על קהל במדינה לא גדולה. 

בנוסף לכול, אנו עוסקים בענף משתנה. בעתיד הקרוב על הטלוויזיה המסחרית יהיה להתמודד מול חבילות ערוצים אשר יגיעו לקהל באינטרנט ישירות. גם כאן קיימים אתגרים רבים לענף. 
האתגרים לשידור מסחרי, שקיימים בכל העולם, קיימים כולם גם בארץ הדינמית הזאת – אולי ארץ יותר מדי דינמית – בכל זאת בשוק שהוא קטן יחסית. 

אל  מול כל זאת יש חשיבות אדירה לשידור מסחרי וציבורי חזק ואיכותי בישראל. ערוצים אלו, שנציגיהם נמצאים כאן, הם מהגורמים המשפיעים ביותר על דעת הקהל ועל הלך הרוחות של הציבור בישראל. 

ערוצי חדשות איכותיים, בלתי תלויים, הם מהכלים החשובים ביותר, אם לא החשוב ביותר, לשימוש הדמוקרטיה בישראל. עליהם לתת לציבור ידע מקצועי ואמין ולמנוע הידרדרות נוספת לקו פשטני ורדוד. כל זאת בעידן בו הדמוקרטיה הישראלית נמצאת בסכנה הולכת וגדלה ואל לה להתנהג כמו הרפובליקה באיטליה. נפגשתי בשבוע שעבר בתור ראש המשלחת לפרלמנט באירופה עם איטלקים, שכמובן סיפרו לי מה קורה שם. אנחנו צריכים ללמוד מאיטליה המון דברים, מהאוכל, מההיסטוריה ומהארכיטקטורה, אבל לא איך עושים תקשורת. 

השידור הציבורי בארץ נמצא בטלטלה: ההחלטה על עתיד ערוץ 2 ופיצולו; עתיד ערוץ 10 הדורש החלטה מהירה. אנו מתכנסים כאן לראות, תחת המגבלות שיש לנו עכשיו, כיצד נוכל לקדם את כל אלו באופן הטוב ביותר כרגע, למען בניית בסיס חזק לשידור מסחרי איכותי בישראל לשנים הבאות, שידור שלא יהיה תלוי בנדיבות השלטון בכל כמה חודשים כדי לדעת אם יש לו מספיק חמצן. 

אני מוסיף שחייבים להיות פה בכל כללי המשחק שוויוניות והוגנוּת לכל השחקנים. מה שחשוב הוא כללי משחק. ואני מוסיף שצריך לשמור על כל ההתחייבויות הקיימות לגבי האיכות של היצירה והסוגה העילית, כל הדברים כפי שהתחייבו עליהם ללא כחל וללא סרק. 

לכן היום, בהתאם להוראות סעיף 62ג(ב) לחוק הרשות השנייה לטלוויזיה ורדיו, התש"ן-1990, אני מתכבד להביא בפניכם את החלטת מועצת הרשות השנייה לטלוויזיה ורדיו. 

<שי באב"ד:>
בזאת צריכה לדון הוועדה המשותפת.

<היו"ר אבישי ברוורמן:>
אחר-כך אתייחס לוועדה המשותפת. אקרא את ההחלטה ואחר-כך אדבר על הוועדה המשותפת. 

בהתאם למה שאמרתי, אני מתכבד להביא בפניכם את החלטת מועצת הרשות השנייה לטלוויזיה ורדיו בעניין שינוי התוספת השנייה לחוק. הנושא הזה עולה כמובן לסדר היום לאישורה. 

"סעיף 62ג לחוק קובע כי היקף ומרכיבי ההוצאה לשידורים שיוציאו בעלי רישיונות לשידורי טלוויזיה בערוץ בו הם משדרים יהיו כמפורט בתוספת השנייה לחוק. כן מסמיך סעיף 62ג(ב) את המועצה, באישור הוועדה המשותפת שמוקמת כרגע של ועדת הכלכלה וועדת החינוך התרבות והספורט, לשנות את התוספת. במסגרת ההיערכות למתן רישיונות לשידורי טלוויזיה מצאה המועצה כי יש צורך בתיקון ההוראות הכלולות בתוספת השנייה ואשר נוגעות למינימום היקף ההוצאה הכוללת לשידורים בו יחויבו בעלי רישיונות לשידורים באופן, שמחד גיסא יותיר את המחויבויות הקיימות כיום בתוספת בנוגע להיקף שידורי החדשות, שידורי סוגה עילית והשקעה בסרטים ישראלים, ומאידך גיסא יאפשר לבעל רישיון לשידורים שיקול דעת עצמאי בנוגע להיקף ההוצאה הנוספת שיוציא במסגרת שידוריו לתוכניות מסוגים אחרים."

ביחד עם ועדת הכנסת ברגע זה אנו פועלים להקמת הוועדה המשותפת. לאחר שתקום – אני מניח בדקות הקרובות – ובכפוף להודעה על הקמתה במליאת הכנסת, בכוונתי לכנס עוד היום את הוועדה המשותפת ולהעמיד על סדר יומה את התיקון המוצע. 
הישיבות שנקבעו להיום בנושא עתיד השידור המסחרי, כמו גם בדיקת היתכנות לתיקון התוספת השנייה לחוק שאנו מקיימים עכשיו, הופכות לריאליות יותר מתמיד. במהלך ישיבות אלה נבקש לשמוע התייחסויות גם לתיקונים המוצעים בעניין המחויבויות המוטלות על בעל רישיון לפי התוספת. 

אני מודה לכם על ההקשבה. כל דבר שנאמר כאן נאמר בקפידה. לכן אפנה ליושבת-ראש הרשות השנייה לטלוויזיה ורדיו. תציגו את כל השינויים. אוה מדז'יבוז' יושבת-הראש תפתח ואחריה המנכ"ל.

<אוה מדז'יבוז':>
שלום, נעים מאוד. אני מתנצלת על הקול, אני פשוט חולה. 

אני יושבת-ראש המועצה. נכנסתי לתפקיד ביחד עם המועצה החדשה לפני כחודש וחצי, וכפי שכולם רואים, כניסה רכה ונוחה בלי דרמות מיותרות...
המצב שקיבלנו הוא שכרגע יש לנו רק שלושה זכיינים, כשב-31 בדצמבר, נכון לרגע זה, פוקע הזיכיון של אחת מהזכייניות. יש לה אפשרות לעבור לרישיון, שזה תהליך נפרד. 

בהמשך לעבודה שנעשתה בשנה וחצי האחרונות על-ידי הנהלת הרשות והמועצה הקודמת, שהוביל שר התקשורת הקודם, נעשתה בחינה של כל שוק הטלוויזיה ויש רצון להעביר אותו למסלול של רישיונות ולא זיכיונות. 

אחד הדברים שנבחנו – ואני מודה לך על לוח הזמנים, שכינסת את הוועדה היום כדי לדון בנושא הזה – כדי לאפשר לשחקנים הקיימים לעבור לרישיונות ולפתוח את השוק לשחקנים חדשים, נעשתה עבודה שבה נבחן המצב בעולם, ושם נמצא שאחד החסמים הקיימים כרגע בתחום הזה לשחקנים חדשים ולשחקנים קיימים הוא סך ההוצאה הכוללת לשידור, כפי שציינת, תוך שמירה על "שמורות הטבע" הקיימות, שהן השקעה בסוגה עילית, חדשות וסרטים ישראלים. 
לכן נערכנו בחודש וחצי שאנחנו פועלים לדון ולטפל בסוגיה הזאת. אין ספק שפיזור הכנסת הכניס אותנו לסד זמנים עוד יותר לחוץ. אתמול ערכנו שימועים לכל ארגוני זכויות היוצרים, לכל הזכייניות ולאיגודי הפרסום כדי לשמוע את ההתייחסות שלהם לנושא הזה. פנינו לכולם, ולאחר דיונים מרתוניים בנושא התקבלה אתמול החלטה על-ידי המועצה להמליץ לוועדה המשותפת לשנות את הסעיף הנדון. 

<היו"ר אבישי ברוורמן:>
אני מודה לך. האם אדוני המנכ"ל יפרט ויסביר בדיוק?

<שי באב"ד:>
תודה רבה, אדוני, תודה שכינסת את הוועדה היום. 

בעצם כפי שאדוני ציין קודם, בשנה וחצי האחרונות פעלנו ביחד עם הממונה על הגבלים עסקיים, משרד התקשורת ומשרד האוצר כדי למצוא מתווה תחרותי יותר, בריא ונכון יותר לשוק הטלוויזיה המסחרית, ביצירת כללי משחק שונים מאשר היו נהוגים עד היום. המצב כיום הוא שיש את ערוץ 2, "קשת" ו"רשת", שהם בעצם סוג של מונופול בערוץ 2, שמהווים למעלה מ-50%, קרוב ל-75% מהכנסות הפרסום, וערוץ 10 שניצב לידו, עם סדר גודל של 25%-30% מההכנסות מפרסום. המצב הזה גרם לכך שב-12 השנים האחרונות – ואני מדבר רק ברמת התוצאה, לא ברמת מה הוביל לתוצאה הזאת – היו מספר תיקוני חקיקה כאלה ואחרים, הן עבור ערוץ 10 והן עבור ערוץ 2, "קשת" ו"רשת", על מנת כל הזמן לנסות להחיות את התחרות הזו ולהגיע לכך שלא ניוותר עם ערוץ מסחרי אחד. זה קרה בתיקוני חקיקה רבים, שהובילו גם להארכות הזיכיון שלא במכרז, שהובילו גם לדחיית מחויבויות וכהנה וכהנה דברים. 
אדוני ציין נקודה חשובה מאוד, על ניתוק התלות בין ערוצי התקשורת לבין חברי הכנסת והשלטון, דבר שלא קרה ב-12 השנים האחרונות לאור זה שכל פעם נוצרה איזו בעיה שהרגולטור היה חייב לתקן והכנסת היתה חייבת לחוקק. 
<היו"ר אבישי ברוורמן:>
גם היה נוח לשלטון להחזיק אותם כך. 

<שי באב"ד:>
הרעיון היה בעצם לנסות להגיע לשיווי משקל חדש, שאותו הוביל שר התקשורת ואנחנו תמכנו מקצועית, על-ידי פיצול של ערוץ 2 ומתווה חדש לטלוויזיה המסחרית בישראל. 

המתווה הזה, כפי שאדוני ציין קודם, לא צלח ואנחנו ניצבים במצב – כפי שציינתם קודם גם יושבת-ראש המועצה וגם אדוני – שב-31 בדצמבר אם אנחנו לא עושים מאומה ולא מתקנים כלום, לא בכללי הרישיון ולא בחקיקה כזו או אחרת, המצב החוקי הוא שב-1 בינואר רק "קשת" ו"רשת" ישדרו בערוץ 2 ולא יהיה עוד ערוץ מסחרי אחר. 

חשוב לציין שההיבטים השונים נוגעים לא רק ליצירה ולתרבות ולסוגה העילית, שכמובן כולנו מכבדים אותם, אלא יש כאן גם השפעה מאוד-מאוד גדולה מבחינה דמוקרטית על חברת החדשות, על חברת "חדשות 10", שאם תחדל להתקיים ניוותר עם חברת חדשות מסחרית אחת. הדבר מקבל במיוחד עוצמה דמוקרטית כאשר אנחנו הולכים לבחירות בעוד מספר חודשים. 

לכן נזעקנו מהר ושאלנו מה הפתרון ומה לעשות על מנת שלא להיוותר עם ערוץ מסחרי אחד. במצב הנוכחי גם תיקוני חקיקה כאלה או אחרים שיובילו להארכות זיכיון זמניות חשבנו שלא יהיו אפשריים, גם כי אין כנסת לחוקק אותם אבל גם כי זה אותו פתרון כפי שהיה עד כה וזה היה נותן רק פתרון זמני. לכן בהסתכלות רחבה, בד בבד עם זה שהובלנו את הפיצול, הסתכלנו גם על המחויבויות לרישיון, כפי שאדוני ציין, ומה ההקלות שצריך לעשות במסגרת רישיון בהשוואה בינלאומית. 

עוד מעט יעלו פה חברינו מערוץ 2 ויגידו: לא ראינו את עבודת המחקר ולא קיבלנו עבודת מחקר ואנחנו לא יודעים על מה מדובר. 

<שאול מגנזי:>
איזה יופי שהוא כבר יודע מה אנחנו רוצים להגיד.

<היו"ר אבישי ברוורמן:>
אתם יודעים שוועדת הכלכלה היא הנכס האחרון שנשאר בכנסת ששומר על תרבות דיבור ואני לא יודע, כי אני כנראה לא אהיה היושב-ראש שלה, מה יהיה בעתיד. אני מבקש, כל אחד ידבר. אתה יודע כמה אני מעריך ומכבד אותך ותהיה לך זכות דיבור. 

<שי באב"ד:>
חשוב לי לציין שעבודת המחקר הזאת, על כלל סעיפיה וכלל פרטיה, תעבור קודם כול למועצה ולוועדת מחקר של המועצה ואחר-כך היא תצא, ויהיו עוד המלצות רבות במסגרת הרישיון.

המלצה אחת, שהיא מה שאנחנו בעצם מבקשים לדון בו היום, מדברת על הרף שהיה והרף שקיים היום בתוספת השנייה להוצאה כוללת לשידורים. הרף הזה עומד על 220 מיליון ש"ח ליצירה ועוד 55 מיליון ש"ח לחדשות, בסך הכול סדר גודל של 280 מיליון ש"ח. ממוּדד אני חושב שזה עומד היום כבר על 284 מיליון שקל אבל אל תתפסו אותי במספר. על זה כיום עומדת ההוצאה הכוללת לשידורים. 

כאשר בדקנו מה קורה בעולם, בדקנו מדינות כמו בריטניה, צרפת וקנדה, שהרגולציה בהן מאוד-מאוד מתקדמת, כולל הדירקטיבה האירופאית, והסתכלנו גם על מדינות בסדרי הגודל שלנו שבהן יש תרבות ייחודית, כמו למשל פינלנד ואוסטריה, עם אותו סדר גודל של אוכלוסייה. מצאנו שבעצם באף אחד מן המקומות האלה אין רגולציה מחמירה כמו בישראל, זה דבר אחד. ודבר שני, לנקודה הספציפית הזאת, באף מקום לא מחייבים הוצאה כוללת לשידורים. 
ואז בדקנו את עצמנו והבנו שאנחנו צריכים לראות לגבי גופים מסחריים מה נכון לנו להמליץ. אנחנו חושבים – ואמר נכון אדוני קודם – שאת אותן "שמורות הטבע" של הסוגה העילית, של הדרמה, של הדוקו, של התעודה: סרטי התעודה ותוכניות התעודה – אני שם כרגע בצד את הז'אנר המיוחד שהיום הוא חלק מהסוגה העילית – אבל את אותם הדברים בהחלט יש אינטרס ציבורי רחב לשמור ולקיים. 
בד בבד, במדינת ישראל, בגלל שאנחנו נמצאים במדינה שהאופי שלה והחדשות שקורות בה שונים ממדינות אחרות, במדינות אחרות אין רגולציה על היקף החדשות שצריך להיות משודר אבל במדינת ישראל לא מצאנו לנכון שיש הצדקה להוריד את זה. לכן אמרנו בהמלצתנו המקצועית, שבגופים מסחריים מן הראוי שנחייב רק את "שמורות הטבע". אל לנו להיכנס לשיקוליו של בעל הרישיון ולהגיד לו האם להוציא 280, 300, 350, 500 או 700 מיליון שקל. לכן אנחנו רוצים להשאיר את זה לשיקול המסחרי של אותו בעל רישיון. ירצה אותו בעל רישיון להוציא 600 מיליון שקל – יוציא 600 מיליון שקל, ירצה להוציא 300 מיליון שקל – יוציא 300 מיליון שקל. מה שאנחנו כאינטרס ציבורי חושבים שנכון לשמר במסגרת הרישיונות זה רק את המסגרת של חדשות ואת המסגרת של סוגה עילית. 

חשוב לציין עוד דבר, ובזה אסיים. יש איזו תפיסה רווחת שההקלה הספציפית הזאת נעשית ספציפית לערוץ 10, או איזו "תפירה" לערוץ 10. חשוב לציין, הדיון הוא לא על ערוץ 10. הדיון הוא על כל מי שיבוא לבקש לקבל רישיון, כולל גופים נוספים חדשים שירצו. דרך אגב, מאז שעברה הרפורמה הראשונה ב-2012 דיברו על כך שייכנסו 3-5 גופים. עד היום לא נכנס אפילו גוף חדש אחד, ולא רק זה, אלא גם הגוף הקיים שיכול היה לבקש רישיון התקשה מאוד בבקשת הרישיון שלו בכל השנה האחרונה. 

ולכן התיקון עצמו מדבר היום רק על הסרת חסמים לכל מי שיבוא ויבקש רישיון. ירצו גם חברינו פה – ואנחנו קוראים להם, ל"קשת" ו"רשת", לבקש רישיון ולצאת למשטר רישיונות ולעזוב את משטר הזיכיונות – נשמח. אדרבה, אותם תנאים שיחולו על ערוץ 10 או על כל מבקש חדש יחולו גם על כל בעלי הרישיונות החדשים, "קשת" או "רשת" או כל אחד אחר שיבקש. לכן זה התיקון הספציפי היחיד שעליו אנחנו דנים היום. בהמשך נדון עוד ברשימה נוספת של הקלות כאלה או אחרות, או הסרת חסמים כאלה ואחרים שאנחנו נמליץ למועצה בהמשך כדי לראות איך לעודד יותר את התחרות. 
<היו"ר אבישי ברוורמן:>
אתה מתכוון לכנסת הבאה, לכנסת העשרים. 

<שי באב"ד:>
חלק מהתיקונים יכולים להיכנס כבר כעת. 

<היו"ר אבישי ברוורמן:>
לצורך כל דבר חיובי אני מוכן לכנס את הוועדה בפגרה אם אפשר לקדם אותם. 

<שי באב"ד:>
חלק מהתיקונים האלה יכולים לעבור במועצה בראשותה של אוה מדז'יבוז', שם אפשר לקדם אותם. אנחנו נביא את זה למועצה בהמשך ונקיים דיון מסודר אל מול הזכיינים ואל מול בעלי הרישיונות. 

<היו"ר אבישי ברוורמן:>
אני מודה לך, מר באב"ד. אני פותח כרגע את הדיון. אני רוצה לשמוע את האנשים שההחלטה הזאת משפיעה עליהם. ניתן לכל אחד לומר את דברו. נתחיל עם ערוץ 2, "קשת" ו"רשת", המפיקים, אורי רשטיק שרוצה לדבר בשם היוצרים, מי שרוצה, בבקשה, לפי הסדר. אתחיל עם הערוץ החזק, הגדול מכולם, ערוץ 2, בבקשה. טלי גורן, את רוצה לדבר?
<טלי גורן:>
לא. שאול מגנזי ידבר ואחר-כך אני אצטרף. במסגרת "המונופול הדורסני והטורפני" אנחנו נחלוק את השיח. 

<היו"ר אבישי ברוורמן:>
כולם פה באווירה טובה ואת כבר זורקת הערות. יהללך זר אבל לא פיך. לגבי שאול מגנזי, דבר אחד כאב לי עכשיו. אתה יודע שאנחנו עובדים פה על כל הרפורמות ואני גם מתעסק עם כי"ל. כשרצו לסגור את מפעל המגנזיום אמרתי "הגם שאול בנביאים?"... תודה לאל שלא סגרו אותך... בבקשה.

<שאול מגנזי:>
ראשית, נפתח ונגיד שאנחנו בעד ערוץ 10. לכל מי שחושב שכל ההתייחסות שלנו באה נגד ערוץ 10 אז אנחנו בעד. 

<היו"ר אבישי ברוורמן:>
אתה לא בעד ערוץ 10. אתה בעד התחרות, נגד המונופול. 

<שאול מגנזי:>
אנחנו בעד ערוץ 10. אנחנו לא נגד ערוץ 10. אמרנו את זה לאורך כל הדרך. יחד עם זאת, אני רוצה להגיד כמה דברים. 

ראשית, כל ה"עליהום" הזה שעושים על ערוץ 2, הקריאה שזה מונופול, כל הקריאה נגד "הערוץ הדורסני הזה" איננה במקומה. ערוץ 2 השקיע בתקופת הזיכיון השנייה שלו מיליארדי שקלים בהפקות, שפרנסו אלפי משפחות, וסבל מהפסדים עצומים. בואו נזכור את הנקודה הזאת, את זה שוכחים. "מונופול, מונופול". איננו מונופול בשוק הפרסום. יש ממונה על הגבלים עסקיים ואני יודע שהוא דן בעניין.

<היו"ר אבישי ברוורמן:>
גם אתן לו לדבר בהמשך. 

<שאול מגנזי:>
אני משוכנע בזה. 

אנחנו לא מונופול ואנחנו נראה את זה. בטח לא בשוק הפרסום. 

בכל הדיאלוגים שנוהלו אתנו רצינו לצאת לרישיון. נתבקשנו להציג מה הם הנושאים שאנחנו חושבים שצריך לתקן ולשפר כדי שאפשר יהיה לצאת לרישיון וליצור מצב שבו ערוצים שפועלים ברישיון ירוויחו כסף או יישארו באיזון לכל הפחות. 
הצגנו מסמך בן 28 נקודות שנמסר למועצת הרשות השנייה לטלוויזיה ולרדיו לפני 3 חודשים, נמסר למשרד התקשורת, נמסר לכל הגורמים שצריכים לדון בעניין ולבחון. חלק מן הנושאים אכן יכולים להיות נידונים במועצה וחלק אחר מהנושאים דורשים חקיקה. עד היום לא נערך שום דיאלוג לגבי המסמך הזה. לא ישבו אתנו להגיד לנו אם אפשר או אי אפשר. 
<שי באב"ד:>
זה לא נכון. ברמת העובדות זה לא נכון. 

<שאול מגנזי:>
כשאני הפרעתי לך התנפל עלי היושב-ראש. יש סדר בוועדה הזאת. 

<היו"ר אבישי ברוורמן:>
כל אחד בתורו. זה כך רק בוועדת הכלכלה. לך לוועדת הכספים, שם יצעקו זה על זה. כאן כל אחד בתורו. שאול מגנזי, הציעה לאה ורון, ואסור לי להגיד, שאולי בתוכניות בטלוויזיה, עכשיו זה נורא פופולרי בתוכניות ספורט ובתוכניות אחרות שכל אחד צועק על השני ומפריע. אולי אפשר לשנות את זה. אמנם זה מביא רייטינג כשכל אחד צועק על השני. אבל כאן הרייטינג נמוך ממילא, זה בסדר. 

לגופו של עניין, מה אתה מציע? יש פה הצעה על השולחן. האם היא מקובלת עליך או לא מקובלת?

<שאול מגנזי:>
אנחנו חושבים שבמהלך של 24 שעות – וכך אמרנו גם בשימוע אתמול – לא ניתן לתת התייחסות להצעה מן הסוג הזה. להצעה הזאת יש השלכות גדולות, רחבות וארוכות-טווח. היא משליכה על 15 שנים, לא על שנה ולא על שנתיים. מדובר בהצעה מאוד-מאוד משמעותית, ויחד איתה יש עוד הרבה דברים לבחון. אם רוצים, צריך לבחון את הכול, ללמוד את כל השוק ולנתח. אמרנו: אולי צריך לחכות לממשלה הבאה, לוועדה אחרת, למצב אחר, כאשר יש שר תקשורת, ולדון בעניינים האלה בכובד ראש. מדובר בשוק שנמצא כעת במשבר, את זה אסור לשכוח. כל הפתרונות הקוסמטיים האלה הם אקמול, לא יותר מזה. צריך כאן פתרון שורשי ומערכתי לכל מה שמתרחש. 

<היו"ר אבישי ברוורמן:>
תודה. חברת הכנסת קארין אלהרר, רצית להעיר הערה?

<קארין אלהרר:>
רק שאלה. אני מנסה להבין את לוח הזמנים. ברור לכולם שאם נחכה עד הממשלה הבאה יישאר ערוץ מסחרי אחד. 

<שאול מגנזי:>
לא. נאמר לנו שהשינוי הזה הוא לא- - - 

<קארין אלהרר:>
מי מבטיח שזה לא יקרה?

<שאול מגנזי:>
אני אומר רק מה שמעתי. שמעתי גם כאן שהשינוי הוא לא בעניין ערוץ 10. הוא שינוי שצריך להביא אותו בכלל עם עוד שינויים רבים. כך שמעתי. אם לא הבנתי נכון תתקנו אותי. 

<קארין אלהרר:>
קודם כול, אם אני מבינה נכון, הצעת החוק הממשלתית הזאת, על מעבר למשטר רישיונות, עד שראש הממלשה בכבודו ובעצמו עשה מעשה והגיש את הערר, היתה ידועה לכם ואפילו נפגשתי עם נציגים מטעמכם. זה לא דבר שנפל עליכם משמים אתמול בבוקר. 

<שאול מגנזי:>
איך קשורה הצעת החוק? אני לא מבין. לא שמעתי שבהצעת החוק היו הקלות. 
<קארין אלהרר:>
היא קשורה כי גם היא מכוונת למהלך מסוים שמדבר על מעבר לרישיונות. אין פה שום דבר חדש שקם הבוקר. 

<שאול מגנזי:>
מניסיוני, להצעות חוק יש איזה תהליך ובתוך התהליך הזה קורים הרבה מאוד שינויים. הייתי בתוך התהליך. 

<קארין אלהרר:>
השינוי היחיד שקרה הוא שראש הממשלה הגיש ערר, שזה דבר מצער מאוד כשלעצמו. הוא עוד לא היה אז שר התקשורת. הוא לא רצה להביך את עצמו עם ערר על עצמו. 

<היו"ר אבישי ברוורמן:>
שי באב"ד, אתה רוצה לענות לגופו של עניין?

<שי באב"ד:>
אני מבקש להתייחס לגופו של עניין לשני דברים. חברת הכנסת אלהרר צודקת כי זה מאוד קשור לעניין. במהלך כל התקופה של השנה האחרונה התנהלו דיונים גם עם "קשת" וגם עם "רשת" על המעבר לרישיון. ההקלות שהם ביקשו ברישיונות, 28-29 נקודות ש"רשת" ביקשו ועוד מספר הרבה יותר מצומצם והרבה יותר ריאלי ש"קשת" הגישו, בהחלט היו בדיון לגבי המעבר שלהם לרישיון. אף אחד לא התכוון לדון איתם על זה בזיכיון, אף אחד לא מתכוון היום לדון איתם בזה בזיכיון. אם ירצו ויבואו לרישיון אותה רשימה עדיין תהיה בדיון. 

עוד יותר מזה אני רוצה להגיד, על כל אחת מן הנקודות האלה ניתנה להם תשובה. התכנסנו ביחד עם שר התקשורת, משרד האוצר והרשות השנייה וקיבלנו החלטות במה מוכנים ללכת לקראתם ובמה לא. התשובות לא מצאו חן בעיניהם אבל התשובות נאמרו להם, מה התקבל מתוך הרשימה הזאת ומה לא. 

הדבר האחרון שאני רוצה להתייחס אליו הוא "המחטף" שעליו דיבר פה שאול מגנזי, שאמר שב-24 השעות האחרונות עושים מחטף. פה אני קצת מבולבל. במהלך כל הדיון איתם על היציאה לרישיונות נאמר לנו כל הזמן: תורידו רגולציה, תפחיתו רגולציה, תפחיתו רגולציה, תעשו דה-רגולציה. אנחנו באים לפה עם דבר אחד שבו אנחנו אומרים: אנחנו הכרחנו אתכם וקבענו לכם כמה כסף להוציא. אנחנו מפסיקים להכריח אתכם ולקבוע לכם כמה כסף להוציא על שידורים. פתאום לא בסדר לעשות את הדה-רגולציה? למה פתאום לא בסדר לעשות את ה-דה-רגולציה? אסביר. כי במסגרת רשימת הבקשות, אם אפשר לבקש אותן רק ברישיון ואי אפשר לבקש אותן בזיכיון אז כנראה שצדדים מסוימים שיישארו בזיכיון ירגישו שהם מקופחים ולא מקבלים. אז אנא ייצאו בבקשה לרישיונות. 
<שאול מגנזי:>
אני מבקש לומר משפט אחד, ברשותך. אני לא רוצה כרגע להתווכח. אני חושב שזה לא המקום וזה לא הזמן. אם משתמע מהדברים שאמרתי שאנחנו נגד ערוץ 10 אז אני מבקש שזה יוסר. כך אמרתי בראשית דברי ואני רוצה לחזור על זה. אנחנו רק חושבים שאם נותנים טיפול מהסוג הזה לבעלי רישיון הרי גם בעלי הזיכיון שיישארו במצב הזה עוד שנתיים צריך לאפשר להם תנאים דומים, זה הכול. 

<שי באב"ד:>
הערה לגבי זה, אדוני, מבחינה משפטית. יש בעיה, צריך להבדיל בין רישיון לזיכיון. 

<היו"ר אבישי ברוורמן:>
מכיוון שזה משודר אני מבקש שתסביר לציבור מה הוא רישיון ומה הוא זיכיון ומה הטרנספורמציה שאנחנו עוברים אליה. 

<שי באב"ד:>
אסביר. זו נקודה מאוד-מאוד חשובה. אני רוצה להסביר מה ההבדל בין רישיון ובין זיכיון. 
במסגרת הזיכיונות המדינה אומרת: יש לי משאב מוגבל, לא כל אחד יכול לקבל אותו. אנחנו נחליט כמה מהמשאבים אנחנו מוכנים לחלק. במקרה הזה דיברו על שני ערוצים, ערוץ 10 וערוץ 2, ואמרו: נעשה עליהם מכרז. הגופים שיזכו במכרז ויתחייבו לתנאים מסוימים, הגדולים והגבוהים ביותר, הם אלה שיזכו ויפעילו. בזיכיון אם יפחיתו את התנאים זה בעצם הרעה לעומת כל אלה שלא זכו, אלה שנמצאו בחוץ ואמרו: רגע, אני גם יכולתי להגיש במכרז ולזכות, ולא זכיתי. 
<קריאה:>
לפני 20 שנים. 

<שי באב"ד:>
גם אם זה היה לפני 20 שנים זה לא רלוונטי. שר התקשורת אמר פעם שאם הייתם קבלני עפר והייתם מקבלים מהמדינה את הזכות לבנות בניין, בואו נניח שהייתם אומרים: אנחנו נבנה 20 קומות ו-4 חדרים בכל דירה ובפועל הייתם באים אחרי 10 שנים ומספרים: אנחנו בונים רק 10 קומות ו-3 חדרים בכל דירה. סביר להניח שהמדינה היתה לוקחת לכם את הקרקע. פה מה שנעשה במשך 12 השנים האחרונות, כל פעם היו תיקונים על תיקונים על תיקונים, שלא במכרז, שוב ושוב, על מנת להקל בתנאים של הזיכיון, כך קרה. זה זיכיון שבו מתחרים והזוכים הם שמפעילים. 

ברישיון המצב הוא שכל מי שרוצה לקבל רישיון – 10 גופים, 20 גופים, 30 גופים, 50 גופים – יכול לבקש את אותו רישיון ובמידה והם עומדים בתנאיו הם יקבלו אותו. 

לכן היום לתת בזיכיון את אותם תנאים שאנחנו נותנים ברישיון לא יהיה נכון, כי זה פגיעה בכל ההליך המכרזי ובכל המהות של מה זה רישיון לעומת מה זה זיכיון. 

<היו"ר אבישי ברוורמן:>
פרופ' גילה, אתה רוצה להוסיף כאן איזו הערה או אתה רוצה להקשיב להערות נוספות? פרופ' דיויד גילה, למי שלא מכיר, הוא הממונה על הגבלים עסקיים. 

<דיויד גילה:>
אני יכול להעיר את הערותיי.

קודם כול, רציתי לחזור על התמיכה שהבענו בזמנו ביוזמה של משרד התקשורת לפצל את ערוץ 2. גם מבחינת הרייטינג, הזכייניות של ערוץ 2 יש להן מעמד דומיננטי וכוח מול משרדי הפרסום; התחרות ביניהן מועטה בגלל שהן מפצלות את השבוע ביניהן; וכמובן במסגרת חברת החדשות המשותפת אין תחרות ביניהן במישור החדשות. התחרות היתה יכולה לגדול משמעותית אילו כל אחת מהן היתה מפעילה חברת חדשות משלה. לכן היוזמה ההיא היתה מבורכת. 

לגבי הצעד שנידון היום, של הרשות השנייה לטלוויזיה ורדיו, להוריד את כמות דרישות התוכן לבעלי רישיונות, זה צעד ראוי מאוד לדעתנו בגלל שהוא מקטין את המכשולים לכניסה של שחקנים לשוק ומונע יציאה של שחקנים מן השוק, בשוק ריכוזי מאוד. לכן זה צעד ראוי מאוד. בפרט זה יכול לעזור לשמירה על ערוץ 10 בתוך השוק. קיומו של ערוץ נוסף, כמו ערוץ 10, כמובן מוסיף לתחרות בשוק כל-כך ריכוזי, גם לפלורליזם וגם לתחרות. את זה היה נכון להגיד אפילו אם היו מפצלים את "רשת" ו"קשת", אבל על אחת כמה וכמה זה נכון אם לא יפצלו את "קשת ו"רשת". 
<היו"ר אבישי ברוורמן:>
פרופ' גילה, היית ברור. הלוואי והיית מוסיף את הסיפה שאתה אומר פה גם בדיון שלי מול תשובה ו"דלק אנרג'י", שאתה מסכים איתי שזה מונופול אבל ברגע האחרון חסרה לך איזו מילת סיום, אבל אנחנו נתקדם לשם. 

רבותי, אני ממשיך. רשות הדיבור לנציגי "קשת".

<לאה ורון:>
מי מ"קשת" מעוניין לבקש רשות דיבור?

<טלי גורן:>
אני לא מעוניינת לבקש רשות דיבור. אני רק יכולה להוסיף כמה דברים למה ששאול מגנזי אמר. 

גם אנחנו מברכים כל יוזמה לדה-רגולציה. אנחנו בטח מברכים את היוזמה שתאפשר לערוץ 10 להמשיך לשרוד.

יחד עם זאת, כשאנחנו מסתכלים על הנתונים ועל מה שקורה ב-8 או ב-9 השנים האחרונות שבהן אנחנו במכרז כולנו, כולנו בעלי זיכיונות, ואפשר לדבר על רישיון ואפשר לדבר על זיכיון, דה-פקטו גם כאשר ערוץ 10 יעבור לרישיון הוא עדיין יישאר באותו אפיק, הוא יישאר באפיק 10.

יש הרבה דברים שאפשר להגיד על התחרות או על אי-תחרות, על ריכוזיות, אבל המהלך והתהליך שאנחנו עוברים במשך השנים מראים שהעובדות בשטח הפוכות. אנחנו נמצאים בשוק שבאופן שבו אנחנו מגדירים אותו, באופן שבו אנחנו מתנהלים הוא שוק תחרותי מאוד, שוק יצרי מאוד, שוק שבו גודל שוק הפרסום הולך וקטן ומצטמצם. נכון, ציינת את זה בתחילת דבריך וזה מאוד-מאוד נכון. בפועל ב-9 השנים האחרונות נוצר מצב שבו ערוץ 2 משקיע, בגלל שהוא ביקש להשקיע, לא רק בגלל שהוא חויב אלא גם ביקש במסגרת התחייבותו. 

<אסף אמיר:>
הוא התחייב. הוא לא ביקש. 

<טלי גורן:>
ביקש והתחייב. 

<היו"ר אבישי ברוורמן:>
רבותי, טלי גורן ברשות דיבור. 

<טלי גורן:>
ביקש באמת במסגרת המכרז והתחייב להשקיע, ואף משקיע סכומי עתק בהפקות מקור ובסוגה עילית. בעצם ערוץ 2 מחזיק מחצית מתעשיית הטלוויזיה בישראל, 71% – כל אחד יתרגם את זה כרצונו ​ – מבחינת ההשקעה בתוכן, מבחינת ההשקעה בתעשייה הזאת. 

כשאנחנו מסתכלים על הנתונים האמיתיים אנחנו רואים שכ-3.5 מיליארד שקלים הושקעו על-ידי ערוץ 2 מ-2006, מתקופת המכרז. בכל הקשור לסוגה עילית ערוץ 2, שוב, מתוך מחויבות שלו, השקיע פי שלוש מערוץ 10, 1.3 מיליארד שקל מ-2006 ועד 2012. אני מדברת רק על התקופה שבה יש לנו את הנתונים הרשמיים. יש לנו נתונים רשמיים עד סוף שנת 2012 של כל השחקנים ולכן אנחנו יכולים להגיד שעד סוף שנת 2012 ערוץ 2 השקיע פי שלוש מערוץ 10.

לדבר על עיוות או תחרות, צריך להבין- - - 

<היו"ר אבישי ברוורמן:>
רק תתרכזי בשאלה, הרי את יודעת עד כמה אני מכבד אותך. רק דבר אחד, שי באב"ד התייחס להבדל בין רישיון וזיכיון. הוא אמר: אנחנו כאן במשחק הרישיון. ואמר פרופ' גילה: לגבי הרישיון כל דיכפין יטה ויתחרה. 
<טלי גורן:>
מעולה. כאשר תהיה אפשרות לבעלי הזיכיונות של ערוץ 2 לצאת לרישיון יכול להיות שהם יקבלו את ההחלטה הזו. לפני כחודש נאלצנו על-פי חוק להגיש את עמדתנו לגבי השאלה האם אנחנו מאריכים את הזיכיון ועוברים- - - 

<קארין אלהרר:>
יש לכם בעיה לקבל מהם בקשה לרישיון?

<שי באב"ד:>
תיכף היועצת המשפטית שלנו תתייחס לזה. 

<טלי גורן:>
מצב השוק ומצב הנתונים היו שונים לחלוטין. יכול להיות שהיו המון כוונות, והיו כוונות טובות, אני בטוחה בזה. באמת אנחנו דנים בכוונות האלה במשך 9 חודשים. אבל דה פקטו במציאות זה לא היה. לכן רישיון או זיכיון בנקודת הזמן הזו זה מכבסת מילים, זה לא באמת מעבר אמיתי וחד לעולם אחר, גם בגלל האפיק, גם בגלל תנאי השוק וגם בגלל מצבנו, ובטח ובטח לגבי חברת החדשות. 

<היו"ר אבישי ברוורמן:>
תודה. זאת אומרת, את חולקת על עמדתו של פרופ' גילה ועל עמדתו של מנכ"ל הרשות השנייה לטלוויזיה ורדיו. 

<טלי גורן:>
אגב, גם מבחינה חוקית אנחנו לא יכולים לצאת לרישיון. 

<היו"ר אבישי ברוורמן:>
לגבי הנקודה האחרונה חשוב לי מאוד שהיועצת המשפטית  של הרשות השנייה לטלוויזיה ורדיו תתייחס. 

<הילה שמיר:>
אתייחס לשאלה שעלתה פה. אכן לפי החוק נקבע תאריך של שנה לפני תום מועד הזיכיונות כדי להגיש בקשות לרישיונות. מכיוון שהזיכיונות נגמרים ב-31 באוקטובר 2015 התאריך הזה עבר, התאריך הנקוב בחוק. חשוב להגיד, ואמרנו את זה גם אתמול במועצה, שלושה ימים לפני המועד הנקוב בחוק קיבלו גם "קשת" וגם "רשת" מכתב ממנכ"ל הרשות השנייה לטלוויזיה ורדיו, שבו הם מוזמנים להגיש שתי בקשות. בגלל אי-הוודאות שהיתה אגב מה שאדוני היושב-ראש הזכיר לגבי הצעת החוק של שר התקשורת הקודם, קיבלו מכתב שבו נאמר להם שבשל אי-הוודאות הם מוזמנים להגיש גם בקשה לרישיון וגם בקשה לזיכיון והרשות השנייה תאפשר להם עד סוף השנה ועד יצירת ודאות למשוך את אחת הבקשות. אני חושבת שזה היה fair enough. 

מעבר לזה אגיד פה ולפרוטוקול, אם אכן תתבקש היום, למרות המועד שעבר, בקשה לרישיון אנחנו נשקול אותה בכובד ראש. 

<היו"ר אבישי ברוורמן:>
רבותי, עכשיו נאמר משפט בעל משמעות גדולה לאור ההערה של גברת גורן והנאום הברור של מר מגנזי. 

<הילה שמיר:>
על אף שעבר המועד בחוק, ואני מודעת למשמעות של מועדים בחוק, בצוק העיתים כרגע וככל שתוגש למועצת הרשות השנייה לטלוויזיה ורדיו בקשה לרישיון על-ידי מי מבעלי הזיכיונות הקיימים אני מבטיחה שהמועצה תשקול את זה בכובד ראש. אנחנו לא נותנים ייעוץ משפטי מראש אבל אם זה יוגש נבחן את זה. 

<אילאיל לבנת:>
אני מבקשת להגיב לזה. שלום, אני היועצת המשפטית של "רשת". אנחנו מבקשים לחדד נקודה אחת. יציאה של מי מזכייניות ערוץ 2 לרישיון אינה דבר של מה בכך. זה לא מהלך שאנחנו יכולים להחליט עליו ערב בהיר אחד ואחר-כך תחת תזכיר חקיקה כזה או אחר, או הצעה נדיבה של הרשות השנייה לטלוויזיה ורדיו- - -

<היו"ר אבישי ברוורמן:>
אבל אתם רואים את האקלים של מה שקרה פה. אשאל אותך שאלה לגבי התוכן. האמיני לי, באתי לפה "טבולה ראסה" כי אני לא מומחה לתקשורת, אני רק חושב באופן פשוט. היה שר תקשורת שישב איתי ועבד איתי בוועדה. בכל עיתון, בכל ערוץ הוא כבר הציג את הצעת החוק שלו וידעתם שהוא הולך לפצל וכולי וכולי. פתאום בא ראש הממשלה ומשך את הצעת החוק. אני שוחחתי עם ראש הממשלה ושאלתי אותו: אדוני ראש הממשלה, הלא הכי חשוב לך, כפי שאמרת לי, שיהיה קפיטליזם נאור וגיבור התרבות שלך הוא טדי רוזוולט. אתה רוצה מונופול? הוא אמר לי: אני לא רוצה מונופול. הוא תמך בדבר שעבר עכשיו. לכן כל המהלכים האלה היו ידועים. זאת השאלה שלי. הלא המשחק היה קיים כל הזמן. מה חדש פה?
<אילאיל לבנת:>
המשחק היה קיים מאז שתזכיר החקיקה צץ על השולחן. לא הכרנו אותו לפני כן. אנחנו מכירים את תיקוני החקיקה מ-2012, כולנו היינו פה באותו ערב מוכר. 

<היו"ר אבישי ברוורמן:>
אילו הייתי איש עסקים, לא יועץ משפטי, כי בתור יועצת משפטית את צודקת, אם הייתי איש עסקים- - -

<אילאיל לבנת:>
אני מגיעה לעסקים. אם יורשה לי להשלים את דברי אגיע לעסקים. 

<היו"ר אבישי ברוורמן:>
אני מדבר על המגרש, מעבר למשפט, מעבר לליטיגציה. 

<אילאיל לבנת:>
אנחנו לא במשפט. אנחנו בתפר בין המשפט לעסקים. 
<היו"ר אבישי ברוורמן:>
במשחק היה ברור שמשהו עומד לקרות עם ערוץ 2. כאיש עסקים אילו הייתי רוצה להיכנס הייתי אומר: יאללה, בואו נעשה. הרי יש פה כאלה מנכ"לים מדהימים ב"רשת ו"קשת", הכי טובים בארץ. עד שוורשבסקי בא אפילו לא היתה להם תחרות. 

<אילאיל לבנת:>
רק שזכיינית שמשדרת חצי שבוע וזכיינית שנייה שמשדרת חצי שבוע וצריכה לצאת ל-7 ימי שידורים באפיק חדש, ועל הדרך להתמחר על חברת החדשות שברשותה, שהתוצאה תהיה שאחת מהן אוחזת בחדשות הקיימות והשנייה תקים חדשות מאפס, היא זכיינית שהמעבר שלה מזיכיון לרישיון אינו קוסמטי. זה מעבר שכרוך להערכתנו ביותר מ-300 מיליון שקלים. איננו מדברים על אלמנט ההפתעה. 

<היו"ר אבישי ברוורמן:>
את לא מבינה על מה אני מדבר. תקשיבי לי עכשיו. אני לא משפטן. גם 300 מיליון שקל זה לא כל-כך הרבה כסף. אני רוצה להסביר לך למה אני מתכוון. אם מישהו ברצינות רואה את המגרש, אם הייתי המנכ"ל של "רשת" או "קשת" והייתי יודע שהמגרש הזה כבר בא, כי גלעד ארדן נחוש ואף אחד לא ציפה שיהיו פה בחירות, אז אני יודע שאם היתה לי האופציה הזאת, שקיימת, הייתי מציג תוכנית פעולה. זה לא דבר שקרה אתמול. את זה אני אומר לך מבחינת ההיגיון שלי. 

<אילאיל לבנת:>
הצגנו תוכנית פעולה. תוכנית הפעולה הראתה, מצד אחד, עלויות, שאינן הרבה כסף לדבריך, אני לא מוסמכת לקבוע עמדה לגבי הסכום הזה. 

<היו"ר אבישי ברוורמן:>
זה לא סכום גדול אם אתה רוצה לעשות. 

<אילאיל לבנת:>
תוכנית הפעולה היא מצד אחד מאות מיליוני שקלים לצורך היערכות מאחר ומדובר ביציאה לשידור במשך 7 ימים בשבוע במקום בחצי שבוע. 

<היו"ר אבישי ברוורמן:>
אז התכוננתם לזה, קיבלתם את זה. 

<אילאיל לבנת:>
ומצד שני, הרשות השנייה עצמה אוחזת תוכנית כלכלית שלא נותנת היתכנות לשלושה שחקנים בשוק הזה. כך שאם אדוני מדבר על עולם המסחר, באמצע בין 300 מיליון שקלים ל-28 נקודות שביקשנו לדון עליהן, בתווך נמצאים התנאים שביקשנו לדון עליהם כדי לאפשר היתכנות של מעבר כזה. 
<שרית הכט:>
אני רוצה להגיד משהו שנוגע למשפט. אני היועצת המשפטית של שידורי "קשת". אין לנו שום אפשרות לצאת לרישיון, בלי קשר למכתב comfort או עם קשר למכתב comfort הזה. בשביל לצאת לרישיון אנחנו צריכים אישור אחד של השני. לכן אם אחד מאתנו רוצה לצאת לרישיון – דרך אגב, זו גם כן איזו טעות בחוק הזה, שרצוף טעויות ושגיאות, אבל זה בסדר. 

<אתי בנדלר:>
באיזה מובן טעות?

<שרית הכט:>
טעות, משום שנכתב בחוק, כנראה בטעות, באותו לילה ארוך ב-2012, שגם במועד המעבר האחרון לרישיון הזכייניות צריכות האחת את אישור השנייה כדי לצאת לרישיון. לכן גם אם אני מגישה היום בקשה לרישיון ו"רשת" לא רוצה לצאת לרישיון אני כלואה בתוך הזיכיון, וגם להיפך. עד שהדבר הזה לא יתוקן אין לנו בכלל אפשרות לצאת לרישיון בלי תיקון חקיקה. 
<אתי בנדלר:>
אדוני, מכיוון שדיברו על טעות ומכיוון שאני ניסחתי, קודם כול אני חייבת לומר שאינני חסינה מפני טעויות ויכול להיות שנפלה טעות, אבל נדמה לי שזה לא המקרה. הונחה הצעת חוק ועברה שלוש קריאות באותו יום. ראינו את הצעת החוק באותו יום, ובמהלך הדיונים בוועדה או לקראת הדיונים הביאו לנו הצעת חוק מתוקנת שעובדה ככלל הנראה על-ידי נציגי משרד ראש הממשלה, אולי עם משרד האוצר ונציגי "רשת" ו"קשת" בחדרי חדרים ואנחנו קיבלנו אותה ברגע האחרון, כי הצעת החוק שבסופו של דבר דנו בה בוועדת הכלכלה היתה שונה מהצעת החוק שהונחה לקריאה הראשונה, גם זאת, כאמור, באותו יום אחר הצהרים. הדיונים התחילו רק בערב. 

ובנוסף, למיטב זיכרוני זו היתה כוונת אלה שהביאו את ההצעה הזאת, ואני רואה פה הנהונים בראש.  בפירוש זו היתה הכוונה. חששו אז ש"רשת" תרצה לצאת לבקשת רישיון לבד, או להיפך, ולא רצו לאפשר לה. אמרו בפירוש שזה תלוי בזה. זה רק כדי להעמיד דברים על דיוקם. 
<היו"ר אבישי ברוורמן:>
אחד הדברים הטובים בוועדת הכלכלה, שיש פה את האיכות המקצועית הכי גבוהה בכנסת וגם זיכרון היסטורי-ארגוני. 
<אוה מדז'יבוז':>
אני מבקשת להחזיר את הדיון, אם אפשר, לבקשה שלנו. אנחנו לא מדברים פה על בקשות לרישיון. ערוץ 10 לא הגיש עדיין בקשה מעודכנת וכך גם "קשת" ו"רשת". אנחנו מדברים על תיקון סעיף שנוגע לכל בעל רישיון. 

<היו"ר אבישי ברוורמן:>
הבנו את זה. תודה רבה. מר רשטיק, שהיה יושב-ראש התאחדות הסטודנטים, היה תלמיד לא הכי מצטיין באוניברסיטת תל-אביב, בין המצטיינים, ועכשיו היוצרים אמרו שהוא יצליח להתפתח תרבותית אם הוא יחליף את שחר בוצר שהלך לנהל משהו אחר. 

<אורי רשטיק:>
אני מנכ"ל שח"ם – ארגון השחקנים. יושבים כאן היום כל פורום היוצרים, איגוד הבמאים, איגוד המפיקים, פורום היוצרים הדוקומנטריים, "אקט" (איגוד העובדים בקולנוע ובטלוויזיה בישראל),  תסריטאים, טכנאים, אורחים, ממש כל קשת היוצרים והמבצעים שמתעסקים ביצירה הישראלית, בהפקות המקור, בסוגה עילית. 

אגיד בקצרה את עיקרי הדברים שהצגנו בפני הרשות השנייה וגם כמה הערות שלדעתי חשוב שחברי הוועדה ישמעו לקראת הדיון שיתקיים מאוחר יותר היום. 

קודם כול, אנחנו מאוד-מאוד-מאוד-מאוד שמחים ומוקירים את כך שככל הנראה נמצא המתווה שבמהלכו ערוץ 10 יוכל לפעול. זה חשוב לפלורליזם, זה חשוב לתרבות הישראלית, זה חשוב למערך החדשות בחברה ואנחנו מברכים על כך. 

אנחנו גם חושבים ובטוחים שכאשר מקבלים החלטה על רישיונות צריך לקבל את ההחלטה מתוך פריזמה שלא נוגעת רק לערוץ 10 אלא באופן כללי לעתיד לבוא, לכל מי שבעתיד יבקש רישיון, וכנראה יהיו גופים נוספים שיבקשו רישיון. 

לכן בהופעה שלנו בפני המועצה אמרנו שני דברים עיקריים שאנחנו מבקשים שהוועדה תתחשב בהם. 
הדבר הראשון מתייחס לסוגה העילית. אם אנחנו משאירים רק את הסוגה העילית ואת החדשות, ואנחנו גם אומרים שככל הנראה, לפי מחקרים שעשיתם ולפי איך שהשוק מתנהל, בעלי הרישיון ימשיכו להשקיע בהפקות מקור שאינן סוגה עילית וימשיכו להשקיע בתוכניות מיוחדות, ויש חשיבות מבחינת התרבות הישראלית והשפה הישראלית והיצירה הישראלית להמשיך להשקיע בסוגה עילית, יש לזקק את הסוגה העילית רק לשני תחומים: לתחום התעודה ולתחום הדרמה. יש להוציא מתוך הסוגה העילית את התוכניות המיוחדות, שיהיו חלק מההפקות שבעלי הרישיונות עושים לצורך העניין ולא מחויבים להן כי בכל מקרה הם יעשו את זה. זה דבר חשוב מאוד ואנחנו מתעקשים עליו ועומדים עליו. נשמח שגם הוועדה וגם חברי הרשות השנייה יתנו את דעתם לנושא. 
הדבר השני הוא גובה ההשקעה בסוגה עילית. קודם כול, אני רוצה להודות לחברי הרשות שנייה על כך שהם התחשבו בבקשתנו ושמרו על מודל ההכנסות הפרוגרסיבי. 
<היו"ר אבישי ברוורמן:>
לא רק זה, התקשרתי לשי באב"ד כדי שייפגש אתכם מייד. 

<אורי רשטיק:>
וכמובן שאנחנו שומרים – אני מקווה שלא יהיו שינויים – על ההשקעה של בעלי הרישיון או בעלי קולנוע ישראלי. אלה דברים חשובים שצריך להיות ערניים אליהם ולהמשיך לראות שלא יפלו לנו איכשהו בשעות הקרובות מכל מיני מקומות, דברים שכבר ראינו בעבר. 
בכל מקרה, אנחנו חושבים שעדיין, אפילו כאן במסגרת החוק אפשר להגדיל את סכום המינימום ואת היקף האחוזים שמושקעים, שבעל רישיון יצטרך להשקיע בסוגה עילית. היום המינימום הוא 50 מיליון שקלים ממודדים. אנחנו חושבים שהסכום צריך להיות גבוה אף יותר מבחינת אחוזים וגם מבחינת סכום מינימום. 

אני רוצה להוסיף עוד דבר לחברים כאן מערוץ 2. תראו, אי אפשר להיתמם. ראינו את זה לפני שנתיים ואנחנו רוצים להביע חשש כבד שזה לא יקרה גם הפעם בשעות הקרובות. בעלי זיכיון אסור ש"ירכבו" על ההקלות – אני לא חושב שזה באמת הקלות – שמקבל בעל רישיון שנכנס לשוק. אנחנו שומעים ורואים ומרגישים שמופעלים לחצים מכל מיני כיוונים על מנת להחיל – למרות שלפי דעתי זה גם לא אפשרי משפטית בשום צורה – את אותה דה-רגולציה שמחילים עכשיו על בעלי רישיון גם על בעלי זיכיון. אולי כדי להקל כלכלית, אולי כי יש פה אינטרסים של בעלי מניות, אולי כי יש פה יותר מידי אינטרסים. אני רוצה להגיד בצורה מאוד-מאוד ברורה, אנחנו מצפים גם לאמירה ברורה מהוועדה וגם לאמירה ברורה מחברי הרשות השנייה: בעלי רישיון זה בעלי רישיון, ובעלי זיכיון זה בעלי זיכיון. בעלי זיכיון חייבים להמשיך לעבוד כפי שהם עובדים היום, על-פי הכללים שנהוגים היום, בלי שום שינוי. אתם רוצים שתהיה לכם הרגולציה, welcome, תעברו לרישיון בדיוק כפי שחברינו מהרשות השנייה אמרו.

<היו"ר אבישי ברוורמן:>
תודה רבה. תיכף יהיו פה ישיבות של הסיעות ואני אכנס אחר הצהרים, אני עדיין לא יודע באיזו שעה, גם את הוועדה המשותפת, לכן אנא בקצרה. 

<לאה ורון:>
אדוני היושב-ראש, אנחנו נפיץ סדרי יום בצורה מסודרת וגם נודיע במיילים לכל הגורמים. אני אומרת את זה כי מהניסיון שלי מה שיקרה בסיום הישיבה, הוועדה תוצף בטלפונים ששואלים מתי הישיבה. כשנדע, נודיע. 

<היו"ר אבישי ברוורמן:>
שמעתם? זה הקול שלי. בכל מקרה זה יהיה היום. חברת הכנסת שלי יחימוביץ, אנחנו לקראת סיום אבל תהיה לנו ישיבה של הוועדה המשותפת ותוכלי לבוא. רשות הדיבור לאסף אמיר, אחריו יאיר טרצ'יצקי, מיכל רפאלי כדורי, מיכל פליישר, יוסי ורשבסקי ומתן חודורוב. כל אחד דקה, ללא נאומים. בבקשה, אדוני.

<אסף אמיר:>
אנסה לקצר בדברי. חלק זה חזרה על דברים, ותסלחו לנו. קודם כול, מעבר לזה שאנחנו יוצרים אנחנו גם אזרחים וחשוב לנו שערוץ 10 יישאר באוויר, ובטח בתקופה כזאת, אבל בכל תקופה. 
לאורך כל השנים תמכנו, היה לנו קשה, כי תמיד זה היה הקלות ותמיד ההקלות האלה בסוף עברו הלאה, ולפעמים עברו הלאה בריבית דריבית. תמכנו לאורך כל השנים, ותמכנו גם בתוספת בזמן שהיתה הקפאת הליכים על ערוץ 10. זה תמיד פגע בנו ותמיד חשבנו שפלורליזם חשוב לא פחות מאתנו. זה דבר אחד. 
דבר שני שאני רוצה להגיד הוא שאנחנו התנגדנו למעבר לרישיונות, ולא סתם התנגדנו. היום המצב השתנה ואנחנו הולכים לרישיונות. התוכנית כרגע של מועצת הרשות השנייה, התנאים ברישיון הם בעיני בסך הכול נחיתה רכה מאוד לזכייני ערוץ 2, "רשת" ו"קשת", אל תוך עולם הרישיונות. מכיוון שאנחנו נהיה פה גם כאשר כולם יהיו כבר ברישיונות אני מבקש שתשימו לב לאן נגיע כששלושת הגופים יעברו, בהנחה ש"רשת" ו"קשת" יעברו לרישיונות. נימצא במצב שדרמה בישראל בשלושת הגופים המסחריים ביחד תוציא 72 מיליון שקל בכל השנה, שלושתם ביחד. היום מוציאים כ-150-170 מיליון שקל. 

<קארין אלהרר:>
זה רק המחויבות שלהם. יש להם אפשרות לעשות יותר. 

<אסף אמיר:>
אנחנו יודעים. אתמול רון אילון היה בכנס איגוד המפיקים השנתי ואמר: ללא רגולציה לא היינו עושים את מה שאנחנו עושים. זה הרי ברור לכולם. אנחנו מדברים על סוגה עילית. 

<אוה מדז'יבוז':>
היא צודקת כשהיא אומרת שזה המינימום. 

<קארין אלהרר:>
דרמה כמו "פלפלים צהובים" שהיתה שיא ההצלחה, נראה לך שלא יעשו את זה?
<אסף אמיר:>
לא יעשו. תיפגשי אתנו ונסביר לך למה זה לא יקרה. 

<טלי גורן:>
אולי כדאי שתיפגש עם מי שעשה את זה והוא יסביר למה הוא כן יעשה את זה. 

<קארין אלהרר:>
אני לא "קונה" את זה. 

<אסף אמיר:>
את לא חייבת "לקנות" את זה, זה בסדר. אני אומר שהז'אנר העילי ברישיונות, הדרישות בו הרבה יותר נמוכות מאשר היה נהוג פה בעשור האחרון. 

ועוד משפט אחד, בכל זאת אני חייב להזכיר, בשנים האחרונות אנחנו מרגישים כשוק ההפקה שאנחנו תחת לחצים. אני מפנה את זה לממונה. אנחנו תחת לחצים. קשה לנו לפעול, קשה לנו להחזיק במה שהיה לנו לאורך השנים. אנחנו מרגישים שהשוק הזה ריכוזי בצורה יוצאת דופן ובקושי מאפשר לנו לפעול בתוכו. 

<היו"ר אבישי ברוורמן:>
אני בעדך, אתה יודע את זה. הממשלה הבאה והכנסת הבאה תצטרך להמשיך להילחם על הסוגה העילית ועל האיכות. 

<אסף אמיר:>
גם אני אמצא מישהו שיחליף אותי. 

<אתי בנדלר:>
אפריע לך במילה אחת מכיוון שכל אלה שעדיין לא קיבלו רשות דיבור מרגישים מתוחים. כל הדיון הזה יחזור על עצמו משום שמי שצריכה לאשר את התיקון לתוספת השנייה היא הוועדה המשותפת, לא ועדת הכלכלה. לכן את כל הטיעונים תצטרכו לטעון כך וכך בפני אותה ועדה. 

<יאיר טרצ'יצקי:>
אני פחות מוטרד מאחר וכן קיבלתי רשות דיבור. אנחנו ארגון העיתונאים, ארגון יציג של העיתונאים גם בחדשות 10, גם בחדשות 2 וברוב כלי התקשורת בישראל. אבל פחות באנו לדבר על פרנסה ויותר על עיתונות. הרגולציה והדרמות – זה חשוב לי כאזרח, אבל כעיתונאים אנחנו מוטרדים מהעניין של העיתונות. דיברו הרבה מאוד על תחרות ואני חושב שנכון ונחמד מאוד למדוד תחרות בפרמטרים של שוק פרסום והכנסות. אני מסתכל על עניין העיתונות. ענף העיתונות נמצא במשבר. בעיתונות בטלוויזיה יש שתי חברות חדשות מצוינות שעושות עיתונות ביקורתית ועיתונות חזקה ויש ביניהן תחרות, שאני חושב שהיא תחרות טובה. צריך לשמר אותה ולוודא שחברות החדשות האלה לא ייפגעו, לא חדשות 10 ולא חדשות 2. 
<היו"ר אבישי ברוורמן:>
אני מודה לך על ההערה. גברת רפאלי כדורי, משפט אחד. 

<מיכל רפאלי כדורי:>
אני סמנכ"לית "יס". קודם כול, גם אנחנו, גם "יס" וגם אני כאזרחית מאוד רוצה בקיומו של ערוץ 10 ואני מברכת אותם אם הדבר הזה יוביל להמשך פעילותם החשובה. 

אני רוצה להגיד משהו עקרוני. במדינת ישראל קיימים שני זכייני טלוויזיה רב-ערוצית. כמעט 40% משוק היצירה אנחנו מחזיקים. טלי גורן אמרה 70%. אנחנו מחזיקים קרוב ל-40%. 

<טלי גורן:>
אמרתי 50%. 

<היו"ר אבישי ברוורמן:>
לא חשוב, ביחד זה 120%... 

<מיכל רפאלי כדורי:>
אני מחבקת את דבריו של שי באב"ד, שאמר שהרשות רוצה להשאיר שיקול דעת מסחרי לזכייניות. אני קונה את זה בשתי ידיים. המועצה שלי, רגולטור עמוק ורציני, מאפשרת לי בערך לבחור את שֵם הסדרה, מעבר לזה מכתיבים לי כמעט את הכול. 

<היו"ר אבישי ברוורמן:>
גם לך, גברת רפאלי כדורי, מכתיבים את הכול?

<מיכל רפאלי כדורי:>
שֵם הסדרה נמצא בשיקול דעת שלנו. גם לנו מכתיבים את הכול. 

<מיכל פליישר:>
גם הקסם האישי לא עוזר. 

<מיכל רפאלי כדורי:>
גם הקסם האישי שלי לא עוזר לי. 

<מיכל פליישר:>
צריך איחוד מועצות. 

<מיכל רפאלי כדורי:>
כל שאנחנו מבקשים, גם אנחנו רוצים קצת שיקול דעת מסחרי. 

דבר נוסף שלדעתי הוועדה הזאת צריכה לדעת ולהתעסק בו, היום פורסם שרמי לוי נכנס לשידורים. אנחנו מברכים על כל תחרות. בבקשה, רמי לוי, "סלקום", "פרטנר", שיעשו הפקות מקור, שייקחו לעבודה בכל בוקר את אותו קיטבג שאני לוקחת לעבודה. 

<היו"ר אבישי ברוורמן:>
תודה רבה. מיכל פליישר, את רוצה להוסיף מילה?

<מיכל פליישר:>
בקצרה, מכל מה שכתבתי לעצמי אני רוצה להגיד שאני פשוט מקנאה בערוצים המסחריים על הפתיחות של הרגולטור שלהם. 
<היו"ר אבישי ברוורמן:>
מה שנקרא: קנאת סופרים תרבה חוכמה. 

<מיכל פליישר:>
לגופו של עניין, נאמרו פה במהלך הדיון, רשמתי בפני המון דברים מאוד חשובים: ששוק התקשורת דינמי, שנדרשות התאמות, שנדרש להסתכל על התמונה המלאה, שנדרש להסתכל על סך שוק הפקות המקור. הוקמה, אגב, ועדה שעסקה בזה, רק שהוועדה הזאת התמהמהה ולא השלימה את התמונה במלואה, וכפי שאמרתם, תזכיר החוק לא הושלם במלואו. מה שקורה זה מה שקורה אצלי בבית: הילד הטוב נשאר רטוב. אנחנו נושאים, כפי שאמרה מיכל רפאלי כדורי, באופן מלא, שנה אחרי שנה, במלוא המחויבויות שלנו להפקות המקור. אנחנו עומדים בפתחה של תחרות, עומדים להיכנס שחקנים חדשים, לא זוטרים, "סלקום", "פרטנר" והיום הבנו שגם רמי לוי, לתחרות בדיוק במקטע שלנו. נותנים לזה לקרות באופן חסר תקדים בלי שוועדה שיושבת על המדוכה עוסקת בנושא. אנחנו חושבים שבכל הנושא של שוק התקשורת ושל הפקות המקור צריך להסתכל בתמונה המלאה. 

<היו"ר אבישי ברוורמן:>
אחזק אותך. מכיוון שהדבר הזה כל-כך דינמי, ברור לי ששר התקשורת הבא והוועדה הזאת יצטרכו לעקוב, כי מה שקורה היום לא יהיה מחר. אני מודה לך. אבי אזוז, בבקשה. 

<אבי אזוז:>
אני ממונה כלכלה במועצה לשידורי כבלים ולשידורי לוויין. מיכל פליישר, את מקנאה בערוצי ה"ברודקאסט". אני בטוח שאם הם היו יודעים את שיעור הרווח מההכנסות שלכם, 53%, או אצלכם 33%, אולי היו מוכנים להתחלף אתכם, אולי היו מוכנים לשאת קצת בעול שאתם טוענים שאתם נושאים בו. 
<מיכל רפאלי כדורי:>
אנחנו לא יכולים להוריד ערוץ או להעלות ערוץ ללא אישורכם. 

<היו"ר אבישי ברוורמן:>
סליחה, אני לא רוצה פה את המחזה על אווה פרון "Don't cry for me Argentina". כולכם מסכנים...

<אבי אזוז:>
אמנם כולם עוסקים בטלוויזיה אבל מדובר בשני יצורים שונים. 

<מיכל פליישר:>
גם אצלנו מה שהיה הוא לא מה שיהיה, והדברים ידועים. 

<היו"ר אבישי ברוורמן:>
מיכל פליישר, קיבלת את זכות הדיבור, לא את זכות ההפרעה. 

<אבי אזוז:>
זכייני הרשות השנייה מתפרנסים מפרסומות, הכנסה תנודתית מאוד, יש שיאמרו אפילו הפסדית, אני לא יודע, אני לא מכיר את הדוחות הכספיים שלהם, אבל את הדוחות הכספיים הפומביים של הכבלים והלוויין אני מכיר, הם מרוויחים יפה מאוד. 

נקודה שנייה מטעם יושבת-ראש המועצה לשידורי כבלים ולשידורי לוויין, היא ביקשה למסור שבתחילת השנה תיערך בחינה כוללת למכלול רגולציה.
<היו"ר אבישי ברוורמן:>
אתם תומכים כרגע בתיקון הזה?

<אבי אזוז:>
כמובן אנחנו תומכים. 

<היו"ר אבישי ברוורמן:>
אני מודה לך. יוסי ורשבסקי ואחריו מתן חודורוב, בבקשה. 

<יוסי ורשבסקי:>
אני רוצה, ברשותכם, לדבר על התחרות בשוק ה"ברודקאסט". אני  לא רוצה להיכנס לעניין הכבלים והלוויין. בנובמבר 1993 קם ערוץ 2. בנוסף לזה שעשה טלוויזיה מצוינת, ואין מחלוקת על זה, במשך 10 שנים הוא היה לבד בשוק המסחרי. אם אני לא טועה, בשנת 1995 הוא עבר את ערוץ 1 בחדשות ומאז הוא חיזק את מעמדו וחיזק את מעמד האפיק שבו הוא משדר בצורה מאוד-מאוד בולטת – ואדבר ב"אנדרסטייטמנט" – בדרמטיות. 

<היו"ר אבישי ברוורמן:>
אי אפשר להתחרות עם שאול מגנזי ואבי ניר וטלי גורן וכולם ביחד.

<יוסי ורשבסקי:>
אני רוצה לדבר על עוצמת האפיק הזה, אפיק 22. בשנת 2002 קם ערוץ 10, שלצערי לא קיבל הגנות ינוקא כפי שקיבלו אחרים בשוק התקשורת, ומאז נהוג להגיד שערוץ 10 בוכה וערוץ 10 מתבכיין. 

<היו"ר אבישי ברוורמן:>
עבור משקיע בערוץ 10 המצב הידרדר. 

<יוסי ורשבסקי:>
אבל ערוץ 10 נכנס לתוך מונופול בשוק השידורים המסחריים. ערוץ 10 עד היום לא הצליח להשתחרר מעוצמת האפיק הזה שנקרא אפיק 22. 

אמרה פה טלי גורן חברתי שערוץ 10 נשאר באפיק 10. אז אני אומר: ברגע שאתם תצאו אנחנו נצא בשמחה. אתם תצאו מהחמימות הנפלאה הזאת של אפיק 22 ואנחנו נצא מהקרירות של אפיק 10 ונתחרה. 

<היו"ר אבישי ברוורמן:>
ערוצים 12, 13, 14. 

<יוסי ורשבסקי:>
אני אומר את זה כמו קאטו הזקן בכל פעם. אני מפנה את כולם לשידורים הממלכתיים שיש ביום הזיכרון ובערב יום השואה, שאז משודר אותו "פיד", אותה מצלמה, אותו דבר. בערוץ 2 יש פי שלושה צופים מאשר בערוץ 10, עם אותו שידור. זה דוגמה אחת ויש דוגמאות נוספות. 

עוד פעם, אני לא מקל במקצועיות וביכולת של חברי בערוץ 2. הם מקצוענים לעילא, הם הטובים בעולם בעשיית טלוויזיה. אני חושב שזכות הצופה לקבל גם דברים אחרים. אנחנו מתכננים בערוץ 10 לעשות טלוויזיה שונה, טלוויזיה שמתמקדת בתכנים אחרים, טלוויזיה שמתמקדת בקהלים אחרים. אני חושב שחברי מערוץ 2 ימשיכו לקבל את הצופים שלהם. אדוני הממונה על הגבלים עסקיים, זה לא רק כלכלה ומחירי הפרסום, זה גם תחרות בתחומים אחרים. 

<היו"ר אבישי ברוורמן:>
עכשיו שגית, כי בכלכלה מדברים גם על תחרות בתוכן. Product differentiation זה גם במחיר וגם באיכות.

<יוסי ורשבסקי:>
אני יכול להתוודות שלמדתי היסטוריה של עם ישראל. לא למדתי כלכלה. 

אנחנו מתחייבים לעשות טלוויזיה שונה. התחלנו לעשות את זה. הודענו, ואנחנו עומדים בזה, שלא נעשה "ריאליטי" אלא נעשה טלוויזיה אחרת. כל ההקלות בשוק הרישיונות, שהם לא הקלה לערוץ 10 למרות כל מה שאומרים פה אלא באמת כל מי שייכנס לשוק הרישיונות יקבל את אותם תנאים, אנחנו מבקשים את הזכות להחליט, מעבר לסוגה העילית, שהיא קדושה בעינינו, ולחדשות, שזה קדוש בעינינו, אנחנו מבקשים את הזכות לשדר דברים אחרים. הלא ברור לחלוטין שב-110 מיליון שקלים או ב-120 מיליון שקלים אי אפשר לשדר שבוע שידורים, אבל גם לא חייבים 280 מיליון שקלים. אנחנו מתחייבים לתת את התוכן הטוב ביותר שאנחנו יודעים לעשות, שהוא שונה מזה של ערוץ 2. 
<היו"ר אבישי ברוורמן:>
אני מודה לך. אני מוכרח להגיד לך, אני הרי נפגשתי עם כולם ולא היה אחד – ואני אומר את האמת – שלא נתן לך מחמאות, שמאז שנכנסת ערוץ 10 מנוהל בצורה הרבה יותר טובה, ואני לא רוצה לפגוע באנשים שהיו שם בעבר. 

מתן חודורוב, מילה אחרונה, בבקשה. 

<מתן חודורוב:>
בתור פתיח אני מבקש להצטרף למחמאות ולהגיד שגם אנחנו כעובדים תומכים מאוד במודל העסקי החדש שמובילה ההנהלה. לדעתנו זה מודל מגוון שיש בו כדי להגדיל את התחרות על שוק התוכן בטלוויזיה. עבורנו כעיתונאים האינטרס הראשון במעלה הוא שיהיו כמה שיותר שחקנים בשוק הזה, כמה שיותר מקומות עבודה, כמה שיותר אפשרויות בחירה. זו הדרך להעלות את השכר, מצד אחד, וזו גם הדרך לספק אפשרות בחירה מגוונת יותר עבור הצופים שלנו, מצד שני. 
אבל התחרות, כפי שאמרו עמיתי, היא לא רק על גודל עוגת הפרסום אלא גם על סוג התכנים המשודרים. אנחנו חושבים שהצופה הישראלי בשל היום לערוץ שלא יהיה מבוסס על "ריאליטי". המשמעות היא כמובן אותן התאמות רגולטוריות שנמצאות כעת על שולחן הוועדה ומאוחר יותר על שולחן הוועדה המשותפת. 
אני יכול גם להגיד לכם, רבותי חברי הכנסת, שאנחנו מגיעים בידיים נקיות, אנחנו כעובדים, כדי לתמוך במודל הזה, ששולי הרווח שלו מצומצמים מאוד. הסכמנו להפחתה בשכרנו, הסכמנו להליכי התייעלות מרחיקי-לכת כדי לתמוך בקיום של הערוץ. 

מעל הכול אני מבקש להסב את תשומת לבכם לאלטרנטיבה בתקופה השברירית והעדינה הזו של מערכת בחירות. אם חלילה לא יאושר היום השינוי המוצע בתקנות המשמעות היא כמובן שלא ניתן יהיה לעשות את זה בחקיקה ראשית בחודשים הקרובים במהלך מערכת הבחירות. הצופה הישראלי יוכל למצוא רק ערוץ מסחרי אחד על הממיר. 400 מקומות עבודה במעגל הראשון ואלפי מקומות עבודה בחברות ההפקה המתקשרות בחוזים עם ערוץ 10 ירדו לטמיון בבת אחת. 

ולכן, הגם שכדבריך, אדוני היושב-ראש, אלה לא התנאים האידיאליים לטפל בהם בשוק הטלוויזיה, והגם שבאופן כללי היינו שמחים להפרדה מוחלטת בין הפוליטיקה לבין העיתונות החופשית והטלוויזיה, בנקודת הזמן שאליה נקלענו אין ברירה, לצערי, אלא לאשר, לטעמנו ככתבן וכלשונן, את ההקלות כפי שאישרה מועצת הרשות השנייה לטלוויזיה ורדיו בראשותם של אוה מדז'יבוז' ושי באב"ד אתמול כדי להבטיח גם את הפלורליזם בתקופת הבחירות החשובה הזאת וגם את היצע מקומות העבודה הקיים בשוק התקשורת הישראלי. תודה. 
<היו"ר אבישי ברוורמן:>
אני מודה לך. 

אני מסכם. 

קודם כול, הישיבה הזאת היתה מאוד-מאוד מתורבתת. אני חושב שכל הדברים נאמרו. 

שי באב"ד ואוה מדז'יבוז', הצגתם את הדברים בצורה ברורה. אני מכבד פה את כל השחקנים, הגם שיש הרבה שחקנים שיש להם הרבה יצרים. זה חלק מן הדברים היפים שיש פה, היצירתיות פה אדירה. 

אנחנו נתכנס אחר הצהרים, ותקבלו על כך הודעה, בוועדה המשותפת בראשותי שיהיו בה מספר חברים מוועדת הכלכלה ומוועדת החינוך התרבות והספורט. נדון בצורה יותר מתומצתת בחלק מן הדברים שעלו כאן ונגיע להכרעה היום. 

אני מודה לכם על הדיון. תודה רבה. 

<הישיבה ננעלה בשעה 14:25.>
